## L’IVC comença la temporada amb un augment d’espectadors en els seus teatres

*** La venda d’entrades en el Rialto ha duplicat la de la passada temporada mentres que en el Principal es dona un augment del 50 %
* Espectacles com *Vania x Vania* o *La Regenta* han exhaurit les localitats en algunes de les seues funcions**

L’Institut Valencià de Cultura, dependent de la Conselleria d’Educació, Cultura, Universitats i Ocupació, ha començat la temporada escènica en els seus teatres amb un gran suport del públic, que ha exhaurit les localitats en algunes de les funcions programades.

Este èxit suposa una resposta molt positiva a la programació realitzada en el Teatre Principal i Teatre Rialto de València, tal com afirma la directora adjunta d’Arts Escèniques de l’IVC, María José Mora, “esta gran afluència del públic referenda l’interés que ha despertat en els espectadors l’oferta cultural de l’IVC, compromesa amb les produccions de qualitat de teatre clàssic i la creació contemporània, amb la innovació i amb els professionals valencians d’arts escèniques”.

Mostra d’esta valoració positiva per part del públic és l’augment de la venda d’entrades en estes primeres setmanes d’exhibició de la temporada 2024-2025.

En el Teatre Rialto la venda d’entrades s’ha duplicat respecte a l’any anterior, mentres que en el Teatre Principal els espectadors han augmentat en un 50 % la compra de localitats respecte a les dades de la temporada 2023-2024.

L’exhibició de l’IVC va començar en els dos teatres el passat 27 de setembre amb el projecte escènic *Vania x Vania*, en dos versions diferents d'un mateix text, que va exhaurir les localitats els tres dies que va estar en cartell.

També en el Rialto l’obra *Mujer en cinta de correr sobre fondo negr*o va penjar el *sold out* en la funció del diumenge 6 d’octubre i *Casting Lea*r, la més recent, va vendre totes les entrades en dos de les seues quatre funcions.

En el Teatre Principal de València dos obres han estat prop del 100 % de l’ocupació: *La Regenta*, programada els dies 12 i 13 d’octubre i *Firmamento*, que es va poder vore diumenge passat 20 d’octubre.

A més, esta temporada, amb el lema ‘La teua mirada és principal’, s’ha reforçat la relació de l’IVC amb la seua Comunitat d’Espectadors d’Arts Escèniques amb la intenció de crear un col·lectiu sòlid d’espectadors, encuriosir la societat per les arts escèniques i fer-la partícip de l’activitat desenrotllada en els teatres de l’IVC. Des de principis de temporada fins, esta ‘Comunitat’ ha sumat 59 membres.

**Alacant i Castelló**

També a Alacant i Castelló de la Plana el començament de temporada està sent exitós. En el Teatre Arniches el públic està responent positivament a la programació de la temporada, especialment en dos obres que van exhaurir les localitats, *Breve historia del ferrocarril español* i *14.4*.

A Castelló destaca l’augment en la venda d’abonaments en el Teatre Principal i l’Auditori de Castelló, que va aconseguir la xifra rècord de 635 abonats, cosa que significa un màxim històric amb 381 abonats en el Principal i una de les xifres més importants en la història de l’Auditori, amb 254 abonaments.

Fecha: 27/10/2024